Esiläätse kate pole kaugeltki ainus uut objektiivi filmiajastuga siduv detail. Kuus läätse, millest üks asfääriline, koondatuna viide gruppi moodustasid ka FA-sarja 35mm f/2.0 objektiivi. Seega pole vast eriline üllatus, et kuigi uus optika on ajakohaselt optimeeritud APS-C mõõdus sensoriga digikaameratele, ei jää see hätta ka filmikere ees. Vaid täisaval (f/2.4) võib 24×36mm kaadri nurkades täheldada kerget vinjeteerumist (ca. 1/3 säriarvu). Tõsi, filmile pildistamiseks peab teil käepärast olema kaamera, mis võimaldab võttel ava juhtida, kuna avarõngast objektiivilt ei leia. Puudub ka teravuskauguse skaala ning teravustamiseks kasutatakse kaamerakeres asuvat mootorit. Ei midagi liigset.